text: Politiet efterforsker muligt stenkast fra motorvejsbro
  16 oktober 2019 kl. 11.49
  E45 var onsdag eftermiddag spærret i begge retninger mellem Christiansfeld og Haderslev på grund af politiarbejde.
  Artiklen er opdateret med information om, at motorvejen er åbnet for trafik i begge spor.
  Motorvejen var onsdag eftermiddag spærret i begge retninger mellem Christiansfeld-afkørslen og Haderslev, mens politiet efterforskede et muligt stenkast fra en motorvejsbro.
  Klokken 15.20 meddelte politiet, at motorvejen igen er farbar i begge spor, men at der er lange køer, som skal afvikles, før trafikken igen er normal.
  Motorvejstrafikken blev ledt udenom ad landevejen, mens efterforskningen stod på.
  Ingen tilskadekomne
  Politiet fik kort før klokken 13.30 en anmeldelse om, at en bil var blevet ramt af en genstand på sit soltag nær en motorvejsbro ved Christiansfeld.
  - Ingen er kommet til skade, men bilisten er selvfølgelig noget forskrækket. Han har ikke umiddelbart set nogen mistænkelige personer på stedet, siger vagtchef Jørn Lindhardt fra Sydøstjyllands Politi.
  Politihunde forsøger at finde frem til den genstand, der er tale om.
  